Magyarsarlós Község Önkormányzata Képviselő-testületének 2/2021. (II.26) önkormányzati rendelete az avar és kerti hulladékok égetéséről valamint a szabadtéri tűzgyújtás helyi szabályairól

Magyarsarlós Község Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében,a veszélyhelyzet kihirdetéséről szóló 478/2020. (XI.03.) Korm. rendelettel kihirdetett veszélyhelyzetben, a veszélyhelyzet ideje alatt alkalmazandó, levegőminőséggel összefüggő szabályokról szóló 549/2020. (XII.2.) Korm. rendelet 1. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában és a környezet védelmének általános szabályairól szóló 1995. évi LIII. törvény 46. § (1) bekezdés c) pontjában meghatározott feladatkörében eljárva a következőket rendeli el:

1. §.

(1) A rendelet célja az avar és kerti hulladékok kezelésének helyi szabályozása a levegő tisztaságvédelmi követelményeinek érvényre juttatása érdekében.

(2) A rendelet hatálya Magyarsarlós belterületén és a zártkertekben a jogi személyekre, a jogi személyiség nélküli szervezetekre és a magánszemélyekre terjed ki.

2.§

E rendelet alkalmazásában avar és kerti hulladék: falomb, kaszálék, nyesedék, szár, levél, gyökér és egyéb növényi maradványok

3. §.

Az avar és a kerti hulladék kezeléséről és hasznosításáról az ingatlantulajdonos, illetve a használó köteles gondoskodni. Az avart és a kerti hulladékot elsősorban helyben történő komposztálással kell hasznosítani.

4. §.

(1) Avar és kerti hulladék égetésére kijelölt időszak minden héten a keddi nap 8.00 órától 18.00 óráig tartó szakasza, a csütörtöki nap 8-18 óra közötti szakasza, valamint a szombati nap 8.00 órától 18.00 óráig tartó időszaka.

(2) Avar és kerti hulladék égetése ünnepnapon tilos.

(3) Avar és kerti hulladék égetése tilos a hatóságilag elrendelt általános tűzgyújtási tilalom és füstköd-riadó időtartama alatt.

5.§

(1) Az égetést úgy kell végezni, hogy az tűz-és robbanás veszélyt ne jelentsen.

(2) Az égetést csak 18 éven felüli cselekvőképes személy végezheti. A tűz őrzéséről és veszély esetén annak eloltásáról az égetést végző köteles gondoskodni. Az égetés helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, a tűz eloltható, így különösen kerti locsolótömlőt vagy megfelelő mennyiségű vizet edényben, tűz oltására alkalmas tűzoltó készüléket, lapátot, ásót, vasvillát vagy egyéb kéziszerszámot.

6. §.

1. Az égetendő hulladék nem tartalmazhat kommunális, ipari eredetű hulladékot, veszélyes hulladékot, műanyagot, gumit, vegyszert, festéket vagy ezek maradékait.

(2) Az égetés befejeztével a tüzet el kell oltani és a parázslást –vízzel, földtakarással, kéziszerszámokkal-meg kell szüntetni. A tűz kihunyásáról az égetés helyszínének elhagyása előtt meg kell győződni.

8.§

(1) Aki az avar és kerti hulladékok égetéséről szóló előírásokat megsérti, a tilalmakat megszegi,a rendeletben előírt követelményeknek nem tesz eleget,arra a levegő védelméről szóló kormányrendeletben meghatározott mértékű levegőtisztaság-védelmi bírság szabható ki.

(2)A tűzvédelmi hatóság tűzvédelmi szabálytalanság esetén a tűzvédelmi hatósági feladatokat ellátó szervezetekről, a tűzvédelmi bírságról és a tűzvédelemmel foglalkozók kötelező élet-és balesetbiztosításáról szóló kormányrendeletben meghatározott mértékű tűzvédelmi bírságot szabhat ki.

9. §.

(1) Ez a rendelet a kihirdetés napját követő napon lép hatályba, de amennyiben az érintettre vonatkozóan kedvezőbb, 2021. február 01. napjával alkalmazni lehet.

(2) Ez a rendelet a 478/2020. (XI. 3.) Korm. rendelet szerinti veszélyhelyzet megszűnése napján hatályát veszti.

(3) Jelen rendeletet Magyarsarlós Község Polgármestere a képviselő-testület hatáskörét gyakorolva 2021. február 25.-én fogadta el.

Dukai Zoltán Dr. Jávorcsik Béla polgármester jegyző

Záradék: A rendelet 2021. február 26.-án kihirdetésre került.

Nagykozár, 2021. február 26.

Dr. Jávorcsik Béla

jegyző